Erste Bank

Erste Bank (պաշտոնական Erste Bank der oesterreichischen Sparkassen AG), ավստրիական մանրածախ բանկ է, որի շտաբ-գրասենյակը տեղակայված է Ավստրիայի մայրաքաղաք Վիեննայում։ Հիմնադրվել է 1819 թվականին։ Այն Erste Group Bank AG ֆինանսական խմբի հնագույն բանկն է։ Բացի այդ, Erste Bank անվան ներքո հաճախ հասկացվում է նաև Erste Group Bank AG ֆինանսական խմբի ամբողջ բանկային բիզնեսը, Կենտրոնական և Արևելյան Եվրոպայում տեղակայված բազմաթիվ դուստր բանկերի հետ միասին։
Erste Group Bank AG հոլդինգը Կենտրոնական և Արևելյան Եվրոպայում ֆինանսական ծառայությունների խոշոր մատակարարներից մեկն է։

Erste Group Bank AG-ն, որը մասնագիտացած է մանրածախ բիզնեսի և փոքր ու միջին ձեռնարկություններին ֆինանսական ծառայություններ մատուցելու գործում, ունի ավելի քան 50.000 աշխատակից և 8 երկրներում (Ավստրիա, Չեխիա, Սլովակիա, Ռումինա, Հունգարիա, Խորվաթիա, Սերբիա և Ուկրաինա) ավելի քան 3200 մասնաճյուղ։

Ձևավորման և զարգացման պատմություն 

Նապոլեոնյան պատերազմների դժվար տարիներից հետո Ֆրանց I կայսրը մտադրություն է հայտնում, որ Գերմանիայի և Մեծ Բրաիտանիայի նմանությամբ Ավստրիայում նույնպես ձևավորվեն խնայողական դրամարկղեր։

Առաջինն ով որոշում է կազմակերպել այդ գործը Վիեննայի Սուրբ Լեոպոլդ եկեղեցու վանահայրն Յոհան Վապտիստ Վեբերն էր։ 1819 թվականին նա հիմնում է Verein der Ersten österreichischen Spar-Casse բանկային հաստատությունը, որի առաջին մասնաճյուղը բացվում է նույն թվականի հոկտեմբերի 4-ին։

1993 թվականին, բանկերի մասին օրենքի փոփոխության համաձայն, ընկերությունը ձևափոխվում է՝ դառնալով Die Erste österreichische Spar-Casse-Bank AG անվանումով բաժնետիրական ընկերություն, կրճատ՝«Erste Bank»:

Նախկին հոլդինգը (AVS) ընդհանուր առմամբ փոխում է իր անվանումը Die Erste österreichische Spar-Casse Anteilsverwaltungssparkasse (AVS) և հաճախ կրճատ անվանվում որպես «Erste Group»: 2003 թվականին AVS-ի հիմքի վրա ստեղծվում է DIE ERSTE österreichische Spar-Casse Privatstiftung-ը։

Միաձուլումը GiroCredit- ի հետ 
1997 թվականից սկսած ժամանակահատվածում, երբ DIE ERSTE-ն թարմացնում է իր ռազմավարությունը, որպեսզի Կենտրանական և Արևելյան Եվրոպայում մանրածախ բիզնեսով զբաղվի, ընկերության հաճախորդների բազան 600 հազարից աճում է մինչև 17 միլիոնի։ Դա առավելապես տեղի է ունենում մածաթիվ միաձուլումների և ձեռքբերումների արդյունքում, որոնցից ամենամեծը 1997 թվականին GiroCredit բանկի հետ միաձուլումն էր։

1997 թվականի հունիսի 27-ի դրությամբ Die Erste-ին միաձուլման արդյունքում միանում է GiroCredit-ը։ Die Erste-ն և AVS-ը ձեռք են բերում Anteilsverwaltungssparkasse Zentralsparkasse-ի բաժնետոմսերի 51,1 %-ը, որը գումարվում է դրանց տնօրինության տակ նախապես գտնվող 26 % բաժնետոմսերի փաթեթին։

Ժառանգման ակտի միջոցով Die Erste-ն դառնում է GiroCredit-ի բոլոր իրավունքների և պարտավորությունների տնօրինողը։ Միաձուլումը հավանության է արժանանում Die Erste-ի բաժնետերերի ընդհանուր ժողովի կողմից 1997 թվականի օգոստոսի 21-ին և իրավական ուժ է ստանում 1997 թվականի հոկտեմբերի 4-ին ձեռնարկությունների ռեգիստրում գրանցվելուց հետո։ Միևնույն ժամանակ Die Erste österreichische Spar-Casse - Bank AG-ն անվանափոխվում է Erste Bank der Oesterreichischen Sparkassen AG-ի։

Ընդլայնումը Կենտրոնական և Արևելյան Եվրոպայում 

 
Հունգարիա 
Հունգարիայում բանկն ընդլայնվում է 1998 թվականին Hungarian Mezöbank-ի հետ միաձուլմամբ, որը մեծությամբ 5-րդ մասնաճյուղային ցանցն էր Հունգարիայում (արդյունքում անվանափոխվում է Erste Bank Hungary Rt.): Կենտրոնական և Արևելյան Եվրոպայում Erste Bank-ին լավ մեկնարկային դիրք է ապահովվում։ 2003 թվականին Erste Group-ը շահում է Hungary Postabank-ի 99,94 % բաժնետոմսերը գնելու տենդերը, և 2004 թվականին միավորում այն Հունգարիայի Erste Bank-ի հետ։ Միավորված նոր բանկը մեծությամբ երկրորդ մանրածախ բանկն է Հունգարիայում՝ 0,9 միլիոն հաճախորդների և շուկայում ֆիզիկական անձ հանդիսացող հաճախորդների 8 % մասնաբաժնով։

Խորվաթիա
Խորվաթիայում 1999 թվականին Steiermärkische Bank und Sparkassen AG-ի հետ միասին  Erste Group-ը հետևողականորեն ձեռք է բերում խորվաթական 3 ոչ խոշոր բանկերի (Bjelovarska banka, Trgovacka banka և Cakovecka banka) գլխավոր բաժնեմասը՝ միավորելով դրանք Erste & Steiermärkische բանկի կազմում։ 2002 թվականին Erste Group-ը ձեռք է բերում նաև Riječka բանկի 85 % բաժնեմասը։ Խորվաթական շուկայի գործառնությունների ծավալով երրորդ բանկի հետ միացման արդյունքն են դառնում 800.000 հավելյալ հաճախորդները և ավանդների ընդհանուր շուկայի 13 %-ի ձեռք բերում։

Չեխիա
2000 թվականին Erste Bank-ը ձեռք է բերում Česká spořitelna բանկի 52 % բաժնեմասը (2002 և 2003 թվականներին հասցնելով 98 %)։ Česká spořitelna-ն հանդիսանում է Չեխիայի Հնարապետության առաջատար մանրածախ բանկը, որը սպասարկում էր 5,3 միլիոն հաճախորդ և ավանդների շուկայի 30 %-ն էր զբաղեցնում։

Սլովակիա
2001 թվականին Erste Bank-ը ձեռք է բերում Slovenská sporiteľňa բանկի 87 % բաժնեմասը (2005 թվականին հասցնելով 100 %). Slovenská sporiteľňa-ն Սլովակիայի խոշորագույն բանկն էր, որը սպասարկում էր  2,5 միլիոն հաճախորդի և ավանդների շուկայի շուրջ 28 %-ն էր գրավում։

Ռումինիա
2005 թվականի դեկտեմբերին Erste Group-ը շահում է Banca Comercială Română (BCR) 61,88% բաժնեմասը ձեռք բերելու տենդերը (2006 թվականին բաժնեմասը հասցնում է 69,17 %)։ BCR-ը Ռումինիայի խոշորագույն բանկն էր՝ 4,3 միլիոն հաճախորդներով և ավանդների շուկայի 23 % մասնաբաժնով։

Սերբիա
Erste Group-ը Սերբիայում ձեռք է բերել Novosadska բանկի 83,3 % բաժնեմասը։ Steiermärkische Sparkasse բանկի հետ ռազմավարական գործակցության պայմանագրով, Erste Group այժմ տնօրինում է միաձուլման արդյունքում ստեղծված Erste Bank Serbia’s-ի 80,49 % բաժնեմասը։

Ուկրաինա
Erste Bank-ը գնել է ուկրաինական «Պրեստիժ» բանկի 100 % բաժնեմասը և անվանափոխել «Erste Bank Ուկրաինա»։ Այն այժմ Ուկրաինայում ավանդների շուկայի 1 % մասնաբաժինն ունի։

Erste Group-ի նոր կառուցվածք 
Ընկերությունում նոր կառուցվածք ունենալու անհրաժեշտություն զգացվեց Կենտրոնական և Արևելյան Եվրոպայում ընդլայնվելու արդյունքում։ 2008 թվականի օգոստոսի 9-ին ստեղծվեց Erste Group Bank AG հոլդինգը, որում դուստր ձեռնարկության իրավունքներով ներառվեց Erste Bank der österreichischen Sparkassen AG-ն, ինչպես նաև կենտրանական ու արևելաեվրոպական բանկերի մասնաճյուղերը։

Կենտրոնական և Արևելյան Եվրոպայում դուստր ձեռնարկություններ 
 Erste Group Bank AG հոլդինգը ներառում է Կենտրանական և Արևելյան Եվրոպայի 8 երկրների տեղական բանկեր
 Ավստրիա՝ Erste Bank der oesterreichischen Sparkassen AG
 Չեխիայի Հանրապետություն՝ Česká spořitelna a.s.
 Սլովակիա՝ Slovenská sporiteľňa
 Հունգարիա՝ Erste Bank Hungary Zrt.
 Խորվաթիա՝ Erste & Steiermärkische Bank d.d.
 Սրբիա՝ Erste Bank Novi Sad
 Ռումինիա՝ Banca Comerciala Romana
 Ուկրաինա՝ Erste Bank Ukraine AT (մինչև 2013 թվականի կեսերը)

Ծանոթագրություններ 

Ավստրիայի բանկեր
Բանկեր այբբենական կարգով